KYK: 3 winkels in Boksburg verwoes in brand | Netwerk24
Deur Eugenie Gregan 26 Julie 2018 16:30
Drie winkels is Donderdag verwoes in ’n brand wat kort ná 08:00 by die East Rand Retail Park in Boksburg, Johannesburg, uitgebreek het.
Coricraft, Adidas en Tekkie Town is in puin gelê en ’n deel van Jam is grotendeels beskadig. ’n Brandmuur van die Capitec-kitsbank het verhoed dat die brand na die res van die sentrum versprei.
’n Span van 50 mense, wat sowat 30 brandbestryders insluit, het die oggend verwoed gewerk om die brand, wat by Coricraft ontstaan het, in bedwang te bring.
Coricraft in Boksburg is Donderdag in ’n brand verwoes.Foto: Eugenie Gregan
Adidas in Boksburg is Donderdag in ’n brand verwoes. Foto: Eugenie Gregan
William Ntadi, woordvoerder van die Ekurhuleni-nooddienste, sê die winkels was reeds in ligte laaie toe die brandweer omstreeks 08:15 ontbied is.
“Die brandweerstasie is reg agter die sentrum en brandbestryders was gou op die toneel. Drie winkels het heeltemal afgebrand, maar ons kon baie van die ander winkels red.”
Ntadi sê brandbestryders moes ’n rukkie spook om die brand in bedwang te kry. Die drie winkels het Donderdag omstreeks 13:00 steeds gesmeul.
Die brand het Coricraft in die East Rand Retail Park in puin gele. Foto: Eugenie Gregan
Die oorsaak van die brand is nog onbekend en inspekteurs was op die toneel.
Ntadi het sy kommer uitgespreek oor drie brandblussers buite die winkels wat nie gebruik is nie.
“ ’n Brand begin nie só groot nie, hy begin klein.”
Hy sê die brandweer het gedwonge toegang tot die winkels verkry deur onder meer deur die winkels langsaan se mure te breek.
Lindo Mbuli, bestuurder van Totalsports, sê die sportwinkel se deur is afgebreek en die muur is deurgebreek sodat
Tekkie Town en Adidas is in puin gelê nadat ’n brand Donderdagoggend by die East Rand Retail Park uitgebreek het. Foto: Eugenie Gregan
brandbestryders toegang tot Coricraft kon kry. Die Capitec-kitsbank se brandmuur het Totalsports grootliks beskerm.
“Ons kon nog nie bepaal of ons voorraad verloor het nie, maar verstaan dat daar meestal rookskade is.”
Jan van Briel, ’n bestuurder van Bentel Group wat die East Rand Retail Park besit, sê die brand het omstreeks 08:10 uitgebreek toe die sentrum nog gesluit was.
“Die brandweer was vinnig op die toneel. In dié stadium kan ons nog nie sê wat die oorsaak was of wat die omvang van die skade is nie.”
Die groep sal later ’n verklaring uitreik.
Daar is niks van die meubelwinkel Coricraft in die East Rand Retail Park oor ná ’n verwoestende brand Donderdagoggend nie. Foto: Eugenie Gregan
Die meeste van die winkels in die sentrum was Donderdagmiddag oop vir besigheid, maar die toneel rondom die verwoeste winkels is afgesper.
Die meubelwinkel Coricraft in die East Rand Retail Park het Donderdag afgebrand. Foto: Eugenie Gregan
Die meubelwinkel Coricraft in die East Rand Retail Park het Donderdag afgebrand.Foto: Eugenie Gregan
Brandbestryders Donderdag by die East Rand Retail Park waar drie winkels afgebrand het. Foto: Eugenie Gregan
Meer oor: Tekkie Town | Adidas | Boksburg | Winkels | Brand
KYK: 5de trein vanjaar brand in die Kaap